ปางช้างแม่สา จังหวัดเชียงใหม่  จัดงานวิวาห์คู่รักช้างบันลือโลก สืบสานสายพันธุ์ช้างไทย
ปางช้างแม่สา จังหวัดเชียงใหม่ จัดงานวิวาห์ให้กับคู่รักช้าง สืบสานสายพันธุ์ช้างไทยที่บริเวณชายป่าของปางช้างแม่สา อำเภอแม่ริม จังหวัดเชียงใหม่ นางอัญชลี กัลมาพิจิตร ผู้บริหารปางช้างแม่สา อำเภอแม่ริม จังหวัดเชียงใหม่ เปิดเผยว่า ช้างคู่นี้คบหาดูใจกันมาประมาณ 6 เดือน ตั้งแต่ตนได้ให้ควาญแดง ซึ่งเดิมดูแลพลายอ๊อดเพียงเชือกเดียว ได้เลี้ยงพังคูณทรัพย์ หรือแม่แป้นด้วย โดยไม่รู้เลยว่าจะเกิดเป็นความรักของช้างทั้งสองเชือกขึ้นมาได้ นับเป็นเรื่องที่แปลกและน่ายินดีที่ธรรมชาติของช้าง เขาจะมีการดมกลิ่นกัน หรือคลอเคลียกันอยู่แล้ว ในช้างเพศผู้และเพศเมีย ที่ชอบพอกัน ซึ่งพลายอ๊อดไม่เคยแบ่งอาหารให้ใครแต่ยอมแบ่งอาหารให้แม่แป้นร่วมกินอาหารด้วยและยังมีการป้อนให้กันอีกด้วย ซึ่งตนเองเลี้ยงช้างก็ต้องการให้ช้างอยู่ร่วมกันได้อย่างมีความสุข ถ้าโชคดีในอีกไม่ช้าอาจจะมีลูกช้างเกิดใหม่ในปางช้าง ซึ่งจะช่วยสืบสานสายพันธุ์ช้างและอนุรักษ์ช้างไทยต่อไปสำหรับปางช้างแม่สาเคยมีช้างเลี้ยงกว่า 80 เชือก แต่ปัจจุบันเหลือเพียง 69 เชือกเท่านั้น เพราะมีช้างชราจำนวนมากและช้างบางส่วนได้ล้มตายจากไป ซึ่งขณะนี้ได้เร่งสนับสนุนการผสมพันธุ์ ตามธรรมชาติของช้าง แต่ต้องระวังไม่ให้อยู่ในสายเลือดที่ใกล้ชิดกัน หรือเป็นครอบครัวพ่อแม่เดียวกันเท่านั้น นอกจากนี้แล้วทางปางช้างยังมีแผนที่จะพัฒนาปางช้างสู่การเป็นศูนย์อนุรักษ์ช้างแม่สาและยังยืนยันที่จะเลี้ยงช้างให้ดีที่สุดต่อไป เพื่อให้จังหวัดเชียงใหม่ ได้มีสถานที่ท่องเที่ยว ที่มีชื่อเสียงและเป็นหนึ่งในกิจกรรมยอดนิยม ที่คนมาเที่ยวต้องมาเช็คอินดูช้างที่ปางช้างแม่สาขอเชิญชวนนักท่องเที่ยว ทั้งชาวไทยและชาวต่างชาติ มาท่องเที่ยวในช่วงของเทศกาลแห่งความรัก ซึ่งปางช้างแม่สา เปิดให้เข้าชมช้างทุกวัน รวมทั้งทำกิจกรรมป้อนอาหารช้าง  จำหน่ายตะกร้าผลไม้ เพียงตะกร้าละ 100 บาท วันจันทร์ถึงวันศุกร์ เปิด 09.00 น. ถึง 15.00 น.  วันเสาร์ถึงวันอาทิตย์ วันหยุดนักขัตฤกษ์ เปิดถึง 16.00 น. หรือสามารถโอนเงินช่วยช้างได้ที่  มูลนิธิอนุรักษ์ช้างไทย Elephant Conservation Foundation ธนาคารกรุงเทพ จำกัด สาขากาดสวนแก้ว หมายเลขบัญชี 531- 0- 66551- 7 หรือสอบถามเพิ่มเติมได้ที่หมายเลขโทรศัพท์ 0-5320-6247, 0-5320-6248 , 081-882-3738 , 089-838-4242